
Az információs önrendelkezési jogról és az információszabadságról szóló 2011. évi CXII. törvény (továbbiakban: Isztv.) 24. §. (3) bekezdésében megállapított feladatkörömben eljárva Köröstarcsa Község Polgármesteri Hivatalában (továbbiakban: polgármesteri hivatal), mint önkormányzati adatkezelőnek az adatvédelem és adatbiztonság rendjét az alábbiak szerint állapítom meg:

Az Isztv., a polgárok személyi adatainak és lakcímének nyilvántartásáról szóló 1992. évi LXVI. törvény (továbbiakban: Nytv.) és az annak végrehajtására kiadott 146/1993.(X.26.) Korm. rendeletben, illetve a kutatás és a közvetlen üzletszerzés célját szolgáló név és lakcímadatok kezeléséről szóló 1995. évi CXIX. törvényben foglaltak alapján, továbbá a Nytv. 30.§. (1) bekezdésben kapott felhatalmazás alapján, az államháztartásról szóló 2011. évi CXCV. törvény (továbbiakban: Áht.), a helyi önkormányzatokról szóló 1990. évi LXV. törvény (továbbiakban: Ötv.) alapján.

I.
ÁLTALÁNOS RENDELKEZÉSEK

1. A szabályzat célja

A szabályzat célja a fentiekben rögzített jogszabályok alapján az adatok kezelésére vonatkozó szabályok meghatározása.
2. A szabályzat hatálya

1.1 A szabályzat személyi hatálya kiterjed Köröstarcsa Község Polgármesteri Hivatalával közszolgálati jogviszonyban álló köztisztviselőkre és közszolgálati ügykezelőkre, a hivatalban foglalkoztatott munkavállalókra, továbbá a megbízási szerződéssel foglalkoztatottakra.
1.2 A szabályzat tárgyi hatálya kiterjed – az adatkezelési módszertől függetlenül – a polgármesteri hivatalban folyó valamennyi ügyintézési és ügyirat-kezelési eljárásra.
1.3 A polgármesteri hivatal közszolgálati személyi adatkezelésre a közszolgálati adatvédelemről szóló szabályzat rendelkezései, az ügyirat kezelési eljárásra az iratkezelési szabályzat rendelkezései, a közérdekű adatok közzétételére a közérdekű adatok közzétételi kötelezettségének teljesítéséről szóló szabályzat rendelkezései, a tűzvédelemre a tűzvédelmi szabályzat rendelkezései, a munkavédelemre a munkavédelmi szabályzat rendelkezései irányadók azzal, hogy az ott nem részletezett, illetőleg szabályozott kérdésekre e szabályzat rendelkezéseit kell alkalmazni.

3. Értelmező rendelkezések

A szabályzat alkalmazása során:
1. érintett: bármely meghatározott, személyes adat alapján azonosított vagy - közvetlenül vagy közvetve - azonosítható természetes személy;

2.  személyes adat: az érintettel kapcsolatba hozható adat - különösen az érintett neve, azonosító jele, valamint egy vagy több fizikai, fiziológiai, mentális, gazdasági, kulturális vagy szociális azonosságára jellemző ismeret -, valamint az adatból levonható, az érintettre vonatkozó következtetés;

3. különleges adat:
a) a faji eredetre, a nemzetiséghez tartozásra, a politikai véleményre vagy pártállásra, a vallásos vagy más világnézeti meggyőződésre, az érdek-képviseleti szervezeti tagságra, a szexuális életre vonatkozó személyes adat,

b) az egészségi állapotra, a kóros szenvedélyre vonatkozó személyes adat, valamint a bűnügyi személyes adat;

4. bűnügyi személyes adat: a büntetőeljárás során vagy azt megelőzően a bűncselekménnyel vagy a büntetőeljárással összefüggésben, a büntetőeljárás lefolytatására, illetve a bűncselekmények felderítésére jogosult szerveknél, továbbá a büntetés-végrehajtás szervezeténél keletkezett, az érintettel kapcsolatba hozható, valamint a büntetett előéletre vonatkozó személyes adat;

5.  közérdekű adat: az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv vagy személy kezelésében lévő és tevékenységére vonatkozó vagy közfeladatának ellátásával összefüggésben keletkezett, a személyes adat fogalma alá nem eső, bármilyen módon vagy formában rögzített információ vagy ismeret, függetlenül kezelésének módjától, önálló vagy gyűjteményes jellegétől, így különösen a hatáskörre, illetékességre, szervezeti felépítésre, szakmai tevékenységre, annak eredményességére is kiterjedő értékelésére, a birtokolt adatfajtákra és a működést szabályozó jogszabályokra, valamint a gazdálkodásra, a megkötött szerződésekre vonatkozó adat;

6. közérdekből nyilvános adat: a közérdekű adat fogalma alá nem tartozó minden olyan adat, amelynek nyilvánosságra hozatalát, megismerhetőségét vagy hozzáférhetővé tételét törvény közérdekből elrendeli;

7. hozzájárulás: az érintett akaratának önkéntes és határozott kinyilvánítása, amely megfelelő tájékoztatáson alapul, és amellyel félreérthetetlen beleegyezését adja a rá vonatkozó személyes adatok - teljes körű vagy egyes műveletekre kiterjedő - kezeléséhez;

8. tiltakozás: az érintett nyilatkozata, amellyel személyes adatainak kezelését kifogásolja, és az adatkezelés megszüntetését, illetve a kezelt adatok törlését kéri;

9. adatkezelő: a Polgármesteri Hivatal;

10.  adatkezelés: az alkalmazott eljárástól függetlenül az adatokon végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adatok további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése;

11. adattovábbítás: az adat meghatározott harmadik személy számára történő hozzáférhetővé tétele;

12.  nyilvánosságra hozatal: az adat bárki számára történő hozzáférhetővé tétele;

13. adattörlés: az adatok felismerhetetlenné tétele oly módon, hogy a helyreállításuk többé nem lehetséges;

14. adatmegjelölés: az adat azonosító jelzéssel ellátása annak megkülönböztetése céljából;

15. adatzárolás: az adat azonosító jelzéssel ellátása további kezelésének végleges vagy meghatározott időre történő korlátozása céljából;

16. adatmegsemmisítés: az adatokat tartalmazó adathordozó teljes fizikai megsemmisítése;

17. adatfeldolgozás: az adatkezelési műveletekhez kapcsolódó technikai feladatok elvégzése, függetlenül a műveletek végrehajtásához alkalmazott módszertől és eszköztől, valamint az alkalmazás helyétől, feltéve hogy a technikai feladatot az adatokon végzik;

18. adatfeldolgozó: az a természetes vagy jogi személy, illetve jogi személyiséggel nem rendelkező szervezet, aki vagy amely az adatkezelővel kötött szerződése alapján - beleértve a jogszabály rendelkezése alapján történő szerződéskötést is - adatok feldolgozását végzi;

19.  adatfelelős: az a közfeladatot ellátó szerv, amely az elektronikus úton kötelezően közzéteendő közérdekű adatot előállította, illetve amelynek a működése során ez az adat keletkezett;

20. adatközlő: az a közfeladatot ellátó szerv, amely - ha az adatfelelős nem maga teszi közzé az adatot - az adatfelelős által hozzá eljuttatott adatait honlapon közzéteszi;

21. adatállomány: az egy nyilvántartásban kezelt adatok összessége;

22. harmadik személy: olyan természetes vagy jogi személy, illetve jogi személyiséggel nem rendelkező szervezet, aki vagy amely nem azonos az érintettel, az adatkezelővel vagy az adatfeldolgozóval;

23. üzleti titok: a gazdasági tevékenységhez kapcsolódó minden olyan tény, információ, megoldás vagy adat, amelynek nyilvánosságra hozatala, illetéktelenek által történő megszerzése vagy felhasználása a jogosult – ide nem értve a magyar államot  jogszerű pénzügyi, gazdasági vagy piaci érdekeit sértené vagy veszélyeztetné, és amelynek titokban tartása érdekében a jogosult a szükséges intézkedéseket megtette.
24. Polgári természetes személyazonosító adatai: családi és utóneve(i), nők esetében leánykori családi és utóneve(i) (továbbiakban együtt: név), neme, születési helyi és ideje, anyja leánykori családi és utóneve(i) (továbbiakban: anyja neve)

25. Polgár lakcím adata: bejelentett lakóhelyének, illetve tartózkodási helyének címe (továbbiakban együtt: lakcím)

4. Az adatkezelés, az adatvédelem követelmény rendszere

4.1 A polgármesteri hivatal belső szervezeti egységei

a. szakmai feladatok ellátása során kizárólag az adott feladat, a tevékenység megítélése, az adott döntés előkészítése érdekében, a vonatkozó jogszabályok rendelkezései alapján feltétlenül szükséges – és a személyes adatok körébe tartozó – adatok gyűjtését, tárolását, rendezését, felhasználását, nyilvánosságra hozatalát, archiválását, irattározását stb. láthatják el,

b. A képviselő-testület, a bizottságai, valamint a polgármesteri hivatal tevékenységének átláthatóbbá tételét szolgáló, illetőleg a jogszabályok által közérdekűnek – nyilvánosnak – minősített adatok kezelését

4.2 Az adatkezelő

·  kezeli a munkakörébe tartozó adatokat, más adatot csak helyettesítés esetén kezelhet, vezeti a nyilvántartásokat,

· a jogszabály által felhatalmazott személynek vagy szervezetnek adatot szolgálhat,

· vezeti az adat-, valamint az adatszolgáltatási nyilvántartást,

· megőrzi a tudomására jutott adatot,

· gondoskodik arról, hogy az általa vezetett nyilvántartás adataihoz illetéktelen személy ne férhessen hozzá, ügyel a nyilvántartás biztonságos tárolására,

· betartja az adatkezelésre, adatvédelemre és az adatbiztonságra vonatkozó rendelkezéseket,

· haladéktalanul jelzi a jegyzőnek a számítástechnikai eszközök bárminemű meghibásodását, illetőleg az adatállomány kezelhetőségében bekövetkező problémát,

· köteles a jegyzőt tájékoztatni minden olyan eseményről, mely esetben őt jogszerűtlen adatkezelésre kérték fel, utasították, illetve a saját rendszerében bármilyen egyéb illetéktelen adathozzáférést, vagy adatkezelést tapasztalt.

Az adatkezelőt fokozott felelősség terheli az adatok jogszabályszerű kezeléséért, védelméért és szolgáltatásáért.

4.3 Az adatvédelem tárgya

Az adatvédelem folyamatában a védelem tárgya:

a. a polgármesteri hivatal működése során keletkezett személyes és közérdekű adatok teljes köre, keletkezésüktől a megsemmisítésükig,

b. az adathordozók fizikai jellegüktől függetlenül, amelyek személyes, illetőleg közérdekű adatokat tartalmaznak. Az adathordozók lehetnek papír alapú iratok, kimutatások, listák, térképek, műszaki dokumentációk, mágneses adathordozók, informatikai rendszerek,

c. az a fizikai környezet, ahol az adatállomány kezelése, tárolása történik.

4.4 Az adatkezelés alapkövetelményei

Az önkormányzati feladatok ellátása során az adott feladat szerinti ügymenet részeként biztosítani kell az adatkezelés szabályainak a maradéktalan betartását, a természetes személyek adatainak védelmét a jogellenes felhasználástól.

Az adatkezelés során biztosítani kell:

a. az adott egyén szempontjából fontos adatok helyes, pontos kezelését. A hibás adat előfordulása esetén annak észlelésekor hivatalból, valamint az érintett kezdeményezésekor a pontosítást haladéktalanul teljesíteni kell,
b. az adott személy adatai kizárólag a jogszabály rendelkezéseivel összhangban kerüljenek feldolgozásra, rögzítésre, felhasználásra, illetőleg ne kerüljenek illetéktelenek birtokába,

c. a személyes adatoknak a közérdekű adatokkal való együttes alkalmazásuk esetén nem akadályozhatják a közérdekű adatok nyilvánosságát, szolgáltatását,

d. a különböző célú adatok, adatállományok (adatbázisok folyamatos vezetését, aktualizálását és az adathordozó fajtájától független folyamatos rendelkezésre állását és elérhetőségét az arra jogosultak számára. A személyes adatok tekintetében minden esetben biztosítani kell a zárt kezelést és a jogszabályok szerinti előírásoknak megfelelő hozzáférést,

e. a különböző adatok, adatállományok (adatbázisok) valódiságát, pontosságát, részletességét, hitelességét,

f. a különböző adatok, adatállományok (adatbázisok) jellegétől függően azok bizalmas, illetőleg az adott területre vonatkozó jogszabályok szerinti kezelését. A pályázatok, ajánlatok elbírálásáig azok tartalmának zárt – nem nyilvános – kezelését,

g. a polgármesteri hivatal gondozásában készült információs rendszerek, adatbázisok folyamatos működését, és szükség szerinti folyamatos hozzáférés lehetőségét, a folyamatos aktualizálást, a közérdekű adatok folyamatos a jogszabályoknak megfelelő szolgáltatását, az érdeklődők véletlenszerű internet kapcsolódására az elektronikus adatok folyamatos rendelkezésre állásának a garantálását,

h. az adatrendszer (akár számítógépes, akár manuális) fizikai biztonságát. Az adatok és az adathordozó eszközök összességében jelentős értéket képviselnek. Megsemmisülésük esetén újra előállításuk többletmunkát és költséget igényel.
4.5 Az adatvédelem eszközei

Az adatvédelem eszközeiként kell kezelni és folyamatosan biztosítani mindazon igazgatási, iratkezelési, szervezési, személyi, műszaki, technikai, informatikai és egyéb intézkedéseket, melyek elengedhetetlenek az egyes adatok, adatállományok (adatbázisok) zavartalan működéséhez, és védelmet nyújtanak ahhoz, hogy

a. illetéktelenek ne jussanak a különböző személyes adatokhoz (személyes adatokat tartalmazó adatbázisokhoz), dokumentumokhoz,

b. a különböző adatok 8adatbázisok) dokumentumok megsérülésére, meghibásodására ne kerüljön sor,

c. az adatkezelés során ismeretek hiánya, hozzá nem értés miatt, emberi mulasztásból károsodásra, adatok, dokumentumok megsemmisülésére ne kerüljön sor.

d. az adatállomány kezelését végző ügyintéző távolléte alatt az általa használt programokból köteles kijelentkezni, ezzel is megakadályozva az illetéktelen adathozzáférést. A számítógépeket az irodahelyiségekben úgy kell elhelyezni, illetve használni, hogy a képernyőn megjelenő információk ne legyenek láthatóak illetéktelen személyek (pl: ügyfél) részére. A munkavégzés szüneteiben a számítógépet alaphelyzetbe kell állítani úgy, hogy azon információk, dokumentumok ne legyenek láthatóak,
e. az adatkezelő a saját jelszavait köteles titokban tartani, azt harmadik fél számára semmilyen körülmény között át nem adhatja. Az adatkezelő jelszavával elkövetett cselekmény az adatkezelőt terheli. Amennyiben az adatkezelő azt észleli, hogy a jelszava illetéktelen személy tudomására jutott, köteles jelszavát azonnal megváltoztatni és ennek tényét az adatvédelmi felelősnek jelenteni,

f. a polgármesteri hivatalban minden számítástechnikai és az informatikához kapcsolódó berendezést a napi munka befejezésével ki kell kapcsolni, a tápegységet áramtalanítani kell.

4.6 Személyi feltételek biztosítása

A személyes adatok kezelésével kapcsolatos teendőket csak a polgármesteri hivatal e feladattal megbízott ügyintézői láthatnak el. A folyamatos ügyintézés érdekében a megfelelő helyettesítésről gondoskodni kell. 
4.7 Fizikai, technikai védelem

Biztosítani kell a polgármesteri hivatalban kezelt manuális, papíralapú és elektronikus adatállományok biztonságos működési feltételeit. A polgármesteri hivatal minden olyan helyisége esetében ahol adatkezeléssel, adatszolgáltatással kapcsolatos feladat ellátására, számítógépes feldolgozására kerül sor, meg kell akadályozni az illetéktelen személyek bejutását.

A személyes, a jó hírnév körébe tartozó adatokat, az üzleti titkot tartalmazó iratokat, nyilvántartásokat, dokumentumokat a munkaidő végeztével zárható szekrényekben kell elhelyezni, és az adatkezelést végző személyek felelősek azért, hogy a személyes adatokat tartalmazó iratok, nyilvántartások, a munkaidő végeztével elzárásra kerüljenek.
Számítógépes adatbázisok esetében az illetéktelen hozzáférés megakadályozása érdekében a számítógépet kezelő munkatársak felelősek azért, hogy munkaidő végeztével a számítógép kikapcsolásra kerüljön.

4.8 Informatikai védelem

Mind a személyes, mint a közérdekű adatokat tartalmazó számítógépes információs rendszerek (adatbázisok) esetében biztosítani kell

a. rendszer folyamatos, zavartalan működését,

b. az adatállomány(ok) illetékesek által történő folyamatos elérését, illetőleg az illetéktelenek kizárását, a hozzáférési jogosultságok biztosítását, az elektronikus közigazgatási szolgáltatás igénybevételének biztosításához szükséges technikai feltételeket, az informatikai rendszerben bekövetkező események, műveletek, rögzítésre kerülő adtok naplózását és biztonságos tárolását (archiválását),

c. a rendszer hardver és szoftver védelmét.

4.9 Adathordozókhoz kapcsolódó védelem

a. Iratanyagról másolat csak a feladatkör ellátásával összefüggésben és csak az indokolt példányszámban készíthető. A hibás, felhasználatlan másolatok megsemmisítéséről gondoskodni kell.
b. A polgármesteri hivatalból nem vihető ki iratanyag még ideiglenes jelleggel sem a feladatkör ellátásával összefüggő hivatalos eljárások kivételével. Lesejtezett iratanyag olvasható formában csak a megsemmisítő helyre való szállításkor kerülhet ki az épületből. Az elszállítás zárt járműben történhet.

II. Részletes szabályok

5. A személyes adatok kezelésével kapcsolatos szabályok

5.1 Személyes adatok kezelésének jogszerűsége

A polgármesteri hivatal belső szervezeti egységeinek feladatkörük ellátása céljából részben jogszabály alapján elrendelt nyilvántartások, részben saját készítésű dokumentumok felfektetése, adatbázisok létesítése, aktualizálása, az adott ellátási formát igénybevevők, közfeladatra jelentkezők azonosítása közbeszerzésre, vállalkozási feladatra pályázók, illetve e pályázatok stb. nyilvántartásba vétele, irányítási jogkör gyakorlása, döntés előkészítése érdekében személyes adatkezelésre az Isztv. és az adott feladatra vonatkozó külön törvény előírásai alapján kerül(het) sor.

Ennek megfelelően:

a. az érintett hozzájárulása alapján, a hozzájárulás beszerzésével, illetőleg a hozzájárulás megadásáról szóló dokumentumnak az érintett részéről történő átadásával (aláírásával), és az iratokhoz csatolásával,

b. a kérelem alapján induló eljárás esetén az alapeljárás keretében benyújtott kérelem figyelembevételével az érintett (a kérelmező) az eljárás szerint szükséges adatai kezeléséhez való hozzájárulásának a vélelmezésével kerülhet sor, mely tényre az érintett figyelmét fel kell hívni. Ennek megtörténtét az iraton rögzíteni kell,

c. a közszereplés során az érintett által már nyilvánosságra hozott (a nyilvánosságra hozatal dokumentálható helyének, idejének, módjának az iraton történő feltüntetésével), illetőleg kifejezetten a nyilvánosságra hozatal céljából átadott adatok esetébe a hozzájárulást megadottnak kell tekinteni,

d. ha jogszabály a kötelező adatkezelést az adatkezelés céljának és feltételeinek a kezelendő adatok körének és megismerhetőségének, az adatkezelés időtartamának, valamint az adatkezelő személyének és meghatározásával elrendelte,

e. a különleges adatok esetében az érintett előzetes írásbeli nyilatkozata alapján, annak csatolásával, valamint az Isztv. 3.§. 3.a) pontban foglalt adatok esetében nemzetközi egyezményen alapul vagy az Alaptörvényben biztosított alapvető jog érvényesítése érdekében törvény elrendeli,
f. az érintettel írásban kötött szerződés alapján, ha az abban foglaltak teljesítése érdekében a hozzájárulását megadta.

a szerződésnek tartalmaznia kell:

f.a) a kezelendő adatok meghatározását,

f.b) az adatkezelés időtartamát,

f.c) a felhasználás célját, (pl: közérdekű adatok keretében történő 


nyilvánosságra hozatal tényét, és 5. éves nyilvános kezelését)

f.c) az érintett azon nyilatkozatát, hogy a szerződés aláírásával hozzájárul 
adatainak a szerződésben foglaltaknak megfelelő kezeléséhez, nyilvánosságra hozatalához, amennyiben az adatok továbbításra kerülnek, illetőleg adatfeldolgozó igénybevételére kerül sor, ahhoz is hozzájárulását adja.

5.2 Személyes adatok kezelésének célhoz kötöttsége

5.2.1. Az adatkezelő a személyes adatokat – azok keletkezésétől a 
a megsemmisítésükig – kizárólag az eredeti rendeltetési célra használhatja. Az eredeti rendeltetéstől eltérő célú felhasználásra csak akkor kerülhet sor, ha a törvény azt lehetővé teszi, vagy az érintett ahhoz írásban hozzájárult. Személyes adat csak a cél megvalósulásához szükséges mértékben és ideig kezelhető.


A közérdekű feladatok, illetőleg a jogszabályon alapuló kötelezettségek teljesítése során felmerült személyes adatok csak a jogszabályi előírásoknak megfelelő célra és ideig használhatóak fel. Az adatkezelő felelős azért, hogy a tudomására jutott személyes adatokat, illetőleg ilyen adatokat tartalmazó dokumentumokat kizárólag a jogszabály előírásainak megfelelően használva fel, és azokat harmadik személyek részére nem teheti hozzáférhetővé.

5.2.2. A képviselő-testület, illetőleg bizottságai részére készülő előterjesztések, 

tájékoztatók és azok mellékletei személyes adatokat csak a jogszabály szerinti kötelezettség teljesítése érdekében és csak a jogszabály szerinti terjedelemben tartalmazhatnak.


Az irányítási jogkör gyakorlása, a döntés előkészítés keretében az Isztv. 26.§. (1)-(3) bekezdésében, illetőleg az egyéb jogszabályokban meghatározott adatkört meghaladó, a személyes, az üzleti titok fogalomkörébe tartozó adatokat vagy ilyen adatokat tartalmazó dokumentumokat keletkezésüktől, illetőleg a polgármesteri hivatal belső szervezeti egységeihez érkezésétől számítottan elkülönítetten „nem nyilvános” adat vagy dokumentumként kell kezelni, és azokat csak az adott ügyben hozandó döntés során lehet felhasználni. A megkülönböztető jelzést az iraton és mellékletein fel kell tüntetni.

A kezelés során folyamatosan dokumentálni kell egyrészt a betekintésre feljogosítottak nevét, besorolását, másrészt, hogy az adott iratokat, dokumentumokat, ki, mikor és milyen célból tekintette meg.

Ezen dokumentumok nem sokszorosíthatók az ezzel kapcsolatosan a képviselő-testület vagy az illetékes bizottságok részére készülő előterjesztéshez nem csatolhatók. Az előterjesztésben megjelölt helyen tekinthetik meg a betekintésre jogosultak. (A dokumentumok megtekinthetők az előterjesztés előkészítésért felelős belső szervezeti egység meghatározott helyiségében, a betekintésre megjelölt időpont, vagy időtartam meghatározásával.)

Az ezzel kapcsolatos előterjesztések az Ötv. 12.§. (4) bekezdése szerint zárt ülés keretében tárgyalhatók és a zárt ülésen résztvevők tekintethetik meg a dokumentumokat.


Ezen adatokat, illetőleg dokumentumokat az Isztv. 4.§. (2) bekezdése szerint csak a cél megvalósításához szükséges mértékben és ideig lehet kezelni.


5.2.3.
A pályázatok, ajánlatok keretében benyújtott dokumentumokat azok tartalma

szerint kell megítélni, és a vonatkozó jogszabályok előírásai szerint kell kezelni.

Amennyiben az ajánlatok bontása során megállapításra kerül, hogy az ajánlattevő az üzleti titok körébe tartozó adatokat, dokumentumokat közöl, csatol be azokat a bontást követően elkülönítetten az 5.2.2. pontban foglaltak szerint kell kezelni.


5.2.4.
Az érintett írásbeli hozzájárulása alapján olyan adatok kezelésére is sor kerülhet, amelyet jogszabály nem ír elő. Az így kezelt adatok csak arra a célra használhatóak, amelyekre az érintett hozzájárulását megadta.

5.3 A személyes adatok kezelésének biztonsága

Az adatkezelés teljes folyamatában az adatkezelő köteles biztosítani, hogy a személyes adatokhoz mind a manuális, mind az automatizált feldolgozás (nyilvántartás), mind az elektronikus ügyintézés során csak az Isztv. és a külön törvény szerinti felhatalmazással rendelkezők férhessenek hozzá. Az automatizált feldolgozás során olyan intézkedések szükségesek, amelyek:
a. megakadályozzák, hogy illetéktelen személyek a számítógépes adatállományhoz hozzáférjenek,

b. megakadályozzák, a tárolóeszközök jogosulatlan olvasását, másolását, módosítását, eltávolítását, megváltoztatását stb.

c. megakadályozzák, hogy illetéktelen személyek az adatfeldolgozó rendszert adatátviteli eszközök útján elérjék, károsítsák,
d. biztosítják, hogy a jogosult felhasználók csak a hozzáférési joguk szerinti személyes adatok köréhez férjenek hozzá,

e. rögzítik, hogy az adatfeldolgozó rendszert ki, mikor, milyen célból érte el továbbá ki és milyen adatrögzítést, módosítást, másolást, stb. hajtott végre,

f. biztosítsák annak az ellenőrzését, hogy mikor, mely személyes adat került kezelésre és azt ki végezte.

A konkrét egyedi ügyekben az eljáró belső szervezeti egység vezetője felelős azért, hogy az eljárás minden mozzanata és az abban közreműködő személyek megállapíthatóak legyenek, az eljárás során keletkezett iratok illetéktelen személyek birtokába ne kerülhessenek.


5.4 Az érintettek jogai
5.4.1. Az érintett jogosult tájékoztatást kérni személyes adatai kezeléséről: sor 

került-e személyes adatai kezelésére, nyilvántartására, ha igen tájékoztatást kérhet, az adatkezelés céljáról, jogalapjáró, időtartamáról, kik és milyen célból kapták meg az adatait.

Az érintett kérelmére lehetővé kell tenni, hogy személyes adatait tartalmazó nyilvántartásba, az adott feladat ellátására vonatkozó külön törvény szabályai szerint betekinthessen.


5.4.2
Az érintett elírás, tévedés esetén kérheti azok helyesbítését. Amennyiben a 

pontosítás jogszabályi feltételei biztosítottak úgy az adatfelelős a jogszabályi előírásoknak
megfelelően a szükséges intézkedést megteszi, ellenkező esetben tájékoztatja az érintettet a helyesbítés jogszabály szerinti lehetőségéről.


Az érintett személyes adatai kezelésével kapcsolatos kérelmét szóban vagy írásban terjesztheti elő. A szóban előterjesztett kérelemről jegyzőkönyvet kell felvenni. Az előterjesztett kérelemre 30 napon belül kell választ adni.


5.4.3.
A betekintésnél biztosítani kell, hogy a betekintő csak a rá vonatkozó, és a 

külön törvény előírásai szerint általa megismerhető adatokat tekintse, illetőleg ismerje meg. A betekintésről szükség szerint jegyzőkönyvet kell felvenni, vagy azt az iraton rögzíteni kell, úgy hogy az tartalmazza:

a. a betekintés időpontját és célját

b. a jelenlévők nevét és minőségét 

c. a betekintés során tett megállapítást vagy észrevételt

d. a jelenlévők aláírását.

5.4.4.
Az érintett tiltakozhat személyes adatai kezelése ellen, ha

a. 
a személyes adatok kezelése (továbbítása) kizárólag az adatkezelő vagy az adatátvevő jogának vagy jogos érdekének érvényesítéséhez szükséges, kivéve, ha az adatkezelést törvény rendelte el.

b. 
a személyes adat felhasználása vagy továbbítása közvetlen üzletszerzés, közvélemény-kutatás vagy tudományos kutatás céljára történik

c.
a tiltakozás jogának gyakorlását egyébként jogszabály lehetővé teszi.

Az érintett tiltakozásában foglaltakat haladéktalanul ki kell vizsgálni, és a vizsgálat eredményéről az érintettet legkésőbb 15 napon belül írásban tájékoztatni.

A személyes adatok törlésére kerül sor, ha azok nyilvántartása törvényellenes, vagy az adatok a valóságnak nem felelnek meg és nem korrigálhatóak, az adatkezelés megszűnt, illetőleg a tárolásra a jogszabály által megállapított határidő lejárt, vagy a törlést arra jogosult szerv elrendelte.

5.5 Az adatkezelés, az adattovábbítás összekapcsolása

A polgármesteri hivatal belső szervezeti egységei által kezelt személyes adatokat tartalmazó rendszerek összekapcsolására, továbbítására csak akkor kerülhet sor,

a. ha azt törvény megengedi, vagy

b. az érintett ahhoz előzetesen hozzájárult

és az adatkezelés jogszabályi feltételei minden esetben teljesülnek.


5.6 A személyes adatokkal kapcsolatos nyilvántartások

A nyilvántartás során – egyedi ügyben az iraton vagy az előadói íven – rögzíteni kell, hogy:

a. ki, vagy mely szervezet kérte a személyes adatok kiadását, illetőleg a betekintés lehetőségét,

b. milyen célból,

c. a teljesítésre milyen jogcímen került sor,

c.a) törvény alapján

c.b) az érintett írásbeli hozzájárulásával vagy az Isztv. 6.§. (7) bekezdése 


alapján a közszereplése során általa már közölt vagy nyilvánosságra 
hozatal céljából átadott adatokról van szó

c.c) az Isztv. 6.§. (6) bekezdése alapján az – érintett kérelmére – indult 


eljárásban a hozzájárulás vélelmezésével.

d. mikor történt az adatszolgáltatás, a betekintés.

Az érintett kérheti, hogy a rá vonatkozó adatokat, illetőleg a személyes adatait megismerőkről információt kapjon.


5.7 Személyes adatok kezelésének különös szabályai

a. Az érintettel kötendő és a kötelezően közzéteendő közérdekű adatok körébe tartozó szerződések esetén a szerződésben rögzíteni kell, hogy az érintett tudomásul veszi és hozzájárul személyes adatai (neve, a szerződés megnevezése, típusa, tárgya, értéke, időtartama, és esetleges módosulásuk) közérdekű adatként történő nyilvánossá tételéhez, és 5 éven keresztül történő nyilvános kezeléséhez. Amennyiben az érintett nem járul hozzá úgy a szerződés megkötésére nem kerülhet sor.
b. Pályázat kiírásakor, az érintettekkel közölni kell, hogy pályázatuk, ajánlatuk érvényességi feltétele, az a) pont szerinti adatok nyilvánosságra hozatalához történő hozzájárulásuk. ennek korlátozására irányuló nyilatkozat érvénytelen.

c. Amennyiben az érintett személyes adatának kiadását harmadik személy 8természetes vagy jogi személy) az adatszolgáltatás jogcímének megjelölésével kéri, és az nem tartozik a a) vagy a b) pont hatálya alá, és azt törvény nem zárja ki úgy az adatszolgáltatás teljesítése előtt az érintettet tájékoztatni kell törvényes jogairól és az adatszolgáltatás teljesítésére nyilatkozata alapján kerülhet sor.

d. A polgárok személyi adatainak és lakcímének nyilvántartásából történő adatszolgáltatás engedélyezése során a kérelem benyújtására és teljesíthetőségének elbírálására az Nytv., valamint a végrehajtására kiadott 146/1993.(X.26.) Korm. rendelet rendelkezéseit kell alkalmazni. Az adatszolgáltatásért fizetendő igazgatási szolgáltatási díjra a 16/2007.(III.13.) IRM-MeHVM együttes rendelet előírásait kell alkalmazni.

6. Közérdekű adatok megismerésének szabályai

6.1 Közérdekű információk, illetőleg dokumentumok meghatározása

6.1.1. Az Isztv. 26.§-a,valamint egyéb jogszabályok alapján közérdekű, nyilvános adat különösen Köröstarcsa Község Önkormányzata (továbbiakban: önkormányzat) költségvetésével és annak végrehajtásával, vagyonával és annak kezelésével, a közpénzek felhasználásával, szervei feladatkörével, működésével, tevékenységével, átláthatóságával, ellenőrizhetőségével kapcsolatos információk.

6.1.2. A kötelezően közzéteendő közérdekű információk:

a. az önkormányzat feladat- és hatáskörével, működésével, kapcsolatos információk – dokumentumok –keretében: az önkormányzat Szervezeti és Működési Szabályzata, éves költségvetése, éves költségvetési beszámolója, a képviselő-testület nyilvános ülésein hozott rendeletei, határozatai,
b. a polgármesteri hivatal működésével, szervezetével kapcsolatos információk, dokumentumok,

c. továbbá mindaz, amit jogszabály közérdekűvé nyilvánít.

6.1.3. Nem tehetők hozzáférhetővé azok az adatok,

a. amelyeket törvény alapján az arra jogosult szerv államtitokká, vagy minősített adattá  nyilvánított,

b. amelyek a nemzetközi szerződésből eredő kötelezettség alapján minősített adatok,

c. amelyek esetében a közérdekű adatok nyilvánosságához való jogot – az adatfajták meghatározásával – törvény más nevesített okból, illetőleg bírósági vagy közigazgatási hatósági eljárásra való tekintettel a nyilvánosságra hozatalt korlátozza.

d. amelyek esetében

d.a) az adatfajtára vonatkozó külön törvény a nyilvánossá tételt kizárja


vagy korlátozza,

d.b) a Ptk. 81.§. előírásai alapján üzleti titok szabályait kell 


alkalmazni.

6.1.4. A keletkezésüktől számított 10 éven belül nem hozhatók nyilvánosságra a feladat- és hatáskörbe tartozó döntés meghozatalára irányuló eljárás során készített vagy rögzített és a döntés külső befolyástól mentes előkészítését, megalapozását szolgáló adatok, dokumentumok.
Ezen adatok megismerését a jegyző hatáskörébe tartozó ügyek esetén a jegyző engedélyezi. Jogszabály egyes adatok megismerhetőségének korlátozására a fent meghatározottnál rövidebb időtartamot állapíthat meg.

A döntés megalapozását szolgáló adat megismerésére irányuló igény tíz éves időtartamon belül – a döntés meghozatalát követően akkor utasítható el, ha az adat megismerése a polgármesteri hivatal törvényes működésének rendjét vagy feladat- és hatáskörének illetéktelen külső befolyástól mentes ellátást, így különösen az adatot keletkeztető álláspontját a döntések előszítése során történő szabad kifejtését veszélyeztetné.

6.1.5. Azon ügyek, illetőleg dokumentumok esetén, amelyekben mind a személyes, illetőleg az üzleti titkot jelentő, mind a közérdekű adatok előfordulnak, biztosítani kell az adatok pontosítását és a személyes, az üzleti titkot képező adatok elhatárolását. Amennyiben a közérdekű dokumentum az igénylő által meg nem ismerhető adatot is tartalmaz úgy a kiadott másolaton felismerhetetlenné kell tenni ezen adatokat.

6.2 A közérdekű adatok előkészítése


6.2.1. A közérdekű adatok feldolgozása, előállítása, a belső hálózat keretében a 


jogszabály által meghatározott formába és határidőre történő elhelyezése az illetékes belső szervezeti egység feladata.

6.2.2. A belső hálózaton majd a Portálon csak hiteles, a jogszabályi előírásoknak 

megfelelő tartalmú és formájú információk helyezhetők el. Az adatok hitelességéért, megbízhatóságáért, a jogszabályban meghatározott formában történő előállításáért, a szükséges aktualizálásáért az illetékes belső szervezeti egység vezetője személyileg felelős. A belső szervezeti egység vezetője felelős azért, hogy a megjelenő jogszabályok által közérdekűvé nyilvánított adatok előírás szerinti publikálását biztosítsa.

6.3 Nyilvántartás az elutasított kérelmekről

A közérdekű adatok megismerésére irányuló kérelmek elutasításról nyilvántartást kell vezetni.

A nyilvántartás tartalmazza:

a. a közérdekű adatok megismerésére irányuló kérelem benyújtásának időpontját,

b. a megismerni kívánt közérdekű adatok körét, az elérés módját,

c. az elutasítás, a megtagadás, dátumát, indokát nem elérhető nem nyilvános minősítését.

A hivatal évente, az adatvédelmi biztos közleményében meghatározott időpontra értesíti a Nemzeti Adatvédelmi és Információs Szabadság Hatóságot az elutasított igényekről, valamint az elutasítások indokairól.

7. Jogorvoslati eljárás szabályai

Ha a polgármesteri hivatal a közérdekű adatra vonatkozó igényt nem teljesíti, az igénylő az Isztv. 31.§-ban foglalt eljárási rendnek megfelelően – az elutasítás kézhezvételét követő harminc napon belül – bírósághoz fordulhat. A megtagadás jogszerűségét és megalapozottságát a polgármesteri hivatal köteles bizonyítani.

A fenti rendelkezések ne alkalmazhatók a közhitelű nyilvántartásból történő – külön törvényben szabályozott – adatszolgáltatásra.

III. Hatálybalépés

Jelen szabályzat 2012. március 1. napján lép hatályba és ezzel egyidejűleg a 2006. január 1-én hatályba lépett adatvédelmi szabályzat hatályát veszti.

Köröstarcsa, 2012. szeptember 5.







Pardiné dr. Szabó Zsuzsanna 

címzetes főjegyző

Megismerési nyilatkozat

Köröstarcsa Község Polgármesteri Hivatala Jegyzőjének az adatvédelmi és számítástechnikai adatbiztonsági szóló szabályzatát megismertem és gondoskodom arról, hogy a szabályzat tartalmát az érintett szervezeti egység dolgozói megismerjék.

